EESTI ADVOKATUURI JUHATUS

ISTUNGI PROTOKOLL

3. märts 2020. a nr 7

Tallinn

**Eksamivaidluste esitamise tähtajast**

A sooritas 20.01.2020 vandeadvokaadi abi eksami testi osa negatiivsele tulemusele, kuna tema õigete vastuste osakaal jäi alla nõutava 70% (66%). Eesti Advokatuuri kutsesobivuskomisjoni 27.01.2020 otsus toimetati A-le kätte 31.01.2020, avalduse kutsesobivuskomisjoni 27.01.2020 otsuse tühistamiseks testi punktide 20 ja 25 osas esitas A advokatuurile 17.02.2020.

Tulenevalt advokatuuri kodukorra § 70 lg-le 1 võib eksamineeritav kirjaliku kaebuse esitamisega vaidlustada eksamitulemused advokatuuri juhatuses kahe nädala jooksul alates motiveeritud otsuse saamisest. Kaebaja palub avaldust käsitleda vaidena HMS § 71 lg 1 tähenduses. HMS § 71 lg 1 kohaselt isik, kes leiab, et haldusaktiga või haldusmenetluse käigus on rikutud tema õigusi või piiratud tema vabadusi, võib esitada vaide. HMS § 75 kohaselt tuleb vaie haldusaktile või toimingule esitada 30 päeva jooksul, kui seadus ei sätesta teisiti, arvates päevast, millal isik vaidlustatavast haldusaktist või toimingust teada sai või oleks pidanud teada saama.

Juhatus leiab, et eksamitulemuste vaidlustamisel tuleb lähtuda advokatuuri kodukorras sätestatud tähtajast, mis näeb kaebuse esitamiseks ette kahenädalase tähtaja. Haldusmenetluse seadusest kui üldseadusest lähtutakse üksnes selliste olukordade lahendamisel, mida eriseadus piisavalt ja põhjalikult ei reguleeri. AdvS § 20 lg 1 p-ga 7 ning § 31 lg-ga 3 on antud advokaadieksamite korralduslike küsimuste reguleerimine advokatuuri üldkogu pädevusse, nähes ette regulatsiooni sätestamise advokatuuri kodukorras. Seega on kodukorraga ette nähtud eksamite vaidlustamise erikord, mille kohaselt tuleb kaebus eksamitulemuste vaidlustamiseks esitada kahe nädala jooksul. Kuivõrd A on kaebuse esitanud 17. päeval, on tema avaldus esitatud tähtaega ületades. Kaebaja ei ole esitanud taotlust kaebetähtaja ennistamiseks. Tulenevalt eeltoodust ja lähtudes HMS § 14 lg 6 p-st 1 tuleb jätta kaebus läbi vaatamata.

**Juhatus**

**O T S U S T A S:**

**Jätta A kaebus eksamitulemuste vaidlustamiseks läbi vaatamata.**